62016TJ0766_RES
Kawża T-766/16
Hércules Club de Fútbol, SAD
vs
Il-Kummissjoni Ewropea
Sentenza tal-Qorti Ġenerali (Ir-Raba’ Awla) tal-20 ta’ Marzu 2019
“Għajnuna mill-Istat – Għajnuna mogħtija minn Spanja favur ċerti klabbs tal-futbol professjonali – Garanzija – Deċiżjoni li tiddikjara l-għajnuna inkompatibbli mas-suq intern – Vantaġġ – Obbligu ta’ motivazzjoni”
Proċedura ġudizzjarja – Miżuri ta’ organizzazzjoni tal-proċedura – Talba għall-produzzjoni ta’ dokumenti – Setgħa diskrezzjonali tal-qorti tal-Unjoni – Obbligi ta’ min iressaq it-talba – Ċaħda tat-talba fl-assenza ta’ dimostrazzjoni ta’ interess – Ksur tad-drittijiet tad-difiża – Assenza
[Regoli tal-Proċedura tal-Qorti Ġenerali, Artikolu 88(1) u 89(3)(d)]
(ara l-punti 27-34)
Għajnuna mogħtija mill-Istati – Eżami mill-Kummissjoni – Linji gwida adottati mill-Kummissjoni u aċċettati mill-Istati Membri – Effett vinkolanti – Limiti – Linji gwida dwar l-għajnuna mill-Istat għas-salvataġġ u r-ristrutturazzjoni ta’ impriżi f’diffikultà
[Artikolu 107 u 108 TFUE; Avviż tal-Kummissjoni 2004/C 244/02, paragrafi 10(a) u 11]
(ara l-punti 40, 41)
Għajnuna mogħtija mill-Istati – Projbizzjoni – Derogi – Għajnuna li tista’ titqies li hija kompatibbli mas-suq intern – Għajnuna għas-salvataġġ ta’ impriża f’diffikultà – Linji gwida dwar l-għajnuna mill-Istat għas-salvataġġ u r-ristrutturazzjoni ta’ impriżi f’diffikultà – Impriża f’diffikultà – Kunċett
[Artikolu 107(3)(c) TFUE; Avviż tal-Kummissjoni 2004/C 244/02, paragrafu 9]
(ara l-punti 45-52)
Għajnuna mogħtija mill-Istati – Deċiżjoni tal-Kummissjoni li tikkonstata l-inkompatibbiltà ta’ għajnuna mas-suq intern – Obbligu ta’ motivazzjoni – Portata – Identifikazzjoni ta’ vantaġġ – Garanzija pubblika ta’ self bankarju – Avviż marbut mal-għajnuna mill-Istat fil-forma ta’ garanziji – Eżami mill-Kummissjoni tal-effett ta’ kontra-garanzija fuq il-konstatazzjoni tal-eżistenza ta’ għajnuna – Assenza – Ksur tal-obbligu ta’ motivazzjoni
[Artikolu 107, 108 u 296 TFUE; Avviż tal-Kummissjoni 2008/C 155/02, punti 3.2, d), u 4.2]
(ara l-punti 61-77)
Sunt
Bis-sentenza Hércules Club de Fútbol vs Il-Kummissjoni (T-766/16), mogħtija fl-20 ta’ Marzu 2019, ir-Raba’ Awla tal-Qorti Ġenerali annullat, minħabba nuqqas ta’ motivazzjoni, id-deċiżjoni li biha l-Kummissjoni, minn naħa, iddikjarat illegali u inkompatibbli mas-suq intern għajnuna mogħtija mir-Renju ta’ Spanja lil tliet klabbs tal-futbol professjonali, fosthom lir-rikorrenti, u, min-naħa l-oħra, ordnat lill-imsemmi Stat Membru jirkupra l-imsemmija għajnuna mingħand ir-rikorrenti. (
1
)
Ir-rikorrenti, Hércules Club de Fútbol, huwa klabb tal-futbol professjonali Spanjol. Il-Fundación Hércules hija organizzazzjoni mingħajr skop ta’ lukru marbuta mal-attivitajiet ta’ dan il-klabb tal-futbol li, fis-26 ta’ Lulju 2010, kiseb mingħand l-Instituto Valenciano de finanzas (iktar ’il quddiem “l-IVF”), stabbiliment finanzjarju tal-Komunità Awtonoma ta’ Valencia, garanzija għal self bankarju ta’ EUR 18 miljuni mogħti mill-Caja de Ahorros del Mediterráneo sabiex takkwista ċerti azzjonijiet maħruġa mir-rikorrenti fil-kuntest ta’ żieda tal-kapital. Bħala kontra-granzija, l-IVF kellu jirċieivi bi pleġġ l-azzjonijiet akkwistati mill-Fundación Hércules u, matul l-istennija tal-imsemmi pleġġ, garanzija mill-proprjetarju tal-istadju José Rico Pérez, Aligestión Integral SA (iktar ’il quddiem “Aligestión”), kif ukoll il-pleġġ tal-azzjonijiet tar-rikorrenti li huma proprjetà ta’ Aligéstion.
Fid-deċiżjoni kkontestata, il-Kummissjoni qieset li l-garanzija mogħtija mill-IVF lil Fundación Hércules kienet timmobilizza riżorsi statali u kienet imputabbli lir-Renju ta’ Spanja, li l-benefiċjarju ta’ din l-għajnuna kienet ir-rikorrenti billi l-Fundación Hércules, aġixxiet biss bħala vettura finanzjarja, u li s-sitwazzjoni finanzjarja tar-rikorrenti fil-mument tal-għoti tal-miżura inkwistjoni kienet dik ta’ impriża f’diffikultà fis-sens tal-linji gwida Komunitarji dwar l-għajnuna mill-Istat għas-salvataġġ u r-ristrutturazzjoni ta’ impriżi f’diffikultà. (
2
) Fid-dawl tal-kriterji ddefiniti fl-Avviż tal-Kummissjoni dwar l-applikazzjoni tal-Artikoli 107 u 108 TFUE għall-għajnuna mill-Istat fil-forma ta’ garanziji (
3
), tas-sitwazzjoni finanzjarja tar-rikorrenti kif ukoll tal-kundizzjonijiet tal-garanzija pubblika li bbenefika minnha, il-Kummissjoni kkonkludiet favur l-eżistenza għajnuna inkompatibbli.
Fl-ewwel lok, wara li enfasizzat li l-Kummissjoni hija marbuta bl-avviżi u l-oqsfa maħruġa minnha, sakemm dawn ma jmorrux lil hinn mir-regoli fit-Trattat u jiġu aċċettati mill-Istati Membri, u li dawn it-testi ma jistgħux jiġu interpretati fis-sens li jnaqqsu l-portata tal-Artikoli 107 TFUE u 108 TFUE jew li jmorru kontra l-għanijiet previsti minn dawn tal-aħħar, il-Qorti Ġenerali tiċħad il-motiv invokat mir-rikorrenti ibbażat fuq l-iżball imwettaq mill-Kummissjoni meta kklassifikatha bħala impriża f’diffikultà. F’dan ir-rigward hija tirrileva, b’mod partikolari, li l-manifestazzjoni puntwali tal-aġir estranju għall-loġika tas-suq, bħall-azzjonijiet ta’ sponsorship, ma hijiex suffiċjenti sabiex tpoġġi f’dubju n-natura ekonomika tal-attività inkwistjoni, li diġà ġiet irrikonoxxuta mill-ġurisprudenza fir-rigward tal-prattika tal-futbol mill-klabbs professjonali, u li l-kunċett ta’ impriża f’diffikultà, kif iddefinit fil-linji gwida fuq is-salvataġġ u r-ristrutturazzjoni, huwa kunċett oġġettiv li għandu jiġi evalwat unikament fid-dawl ta’ indizji konkreti tas-sitwazzjoni finanzjarja u ekonomika tal-impriża inkwistjoni, fatt li jeskludi li din tiġi bbażata fuq ipparagunar tas-sitwazzjoni finanzjarja tar-rikorrenti mal-medja ta’ dik ta’ klabbs tal-futbol oħra Spanjoli u Ewropej. (
4
)
Fit-tieni lok, il-Qorti Ġenerali kkonstatat li d-deċiżjoni kkontestata ma tinkludi l-ebda analiżi tal-effett tal-kontra-garanzija offruta lill-IVF minn Aligestión u li hija għandha għaldaqstant teżamina ex officio dan in-nuqqas ta’ motivazzjoni, li jikkostitwixxi ksur tar-rekwiżiti proċedurali sostanzjali. F’dan ir-rigward tikkonstata li l-motivazzjoni tad-deċiżjoni kkontestata sempliċiment tikkonstata n-natura provviżorja tal-kontra-garanzija offruta minn Aligestión, sal-pleġġ tal-azzjonijiet tar-rikorrenti mill-Fundación Hércules, mingħajr ma tispeċifika jekk din iċ-ċirkustanza tiġġustifikax, waħedha, li ma tittiħidx inkunsiderazzjoni l-imsemmija kontra-garanzija sabiex tiġi stabbilita l-eżistenza ta’ għajnuna u jiġi spjegat għaliex dan huwa l-każ. Issa, mill-avviż dwar il-garanziji jirriżulta li l-garanziji li ġew ikkostitwiti fl-okkażjoni tal-adozzjoni tal-garanzija jew tat-tranżazzjoni ta’ self sottostanti jikkostitwixxu fattur rilevanti għall-finijiet tal-evalwazzjoni tal-eżistenza ta’ għajnuna mill-Istat. Minn dan kollu l-Qorti Ġenerali tikkonkludi li, fid-dawl tar-regoli legali li jirregolaw il-qasam tal-għajnuna mill-Istat, il-persuni kkonċernati, minn naħa, u l-qorti, min-naħa l-oħra, setgħu jistennew li d-deċiżjoni kkontestata tkun tirrispekkja r-raġunament tal-Kummissjoni dwar l-effett tal-kontra-garanzija offruta minn Aligestión dwar il-konstatazzjoni fuq l-eżistenza ta’ għajnuna, kif ukoll, fejn applikabbli, l-ammont tagħha. Il-Qorti Ġenerali żżid li dan l-element ta’ motivazzjoni kien ta’ importanza essenzjali fil-kuntest tad-deċiżjoni kkontestata, fid-dawl tal-konstatazzjonijiet tal-Kummissjoni fuq il-valur tal-unika garanzija eżaminata kif ukoll fuq is-sitwazzjoni finanzjarja tar-rikorrenti. Konsegwentement hija tannulla d-deċiżjoni kkontestata minħabba nuqqas ta’ motivazzjoni.
(
1
)	Id-Deċiżjoni tal-Kummissjoni (UE) 2017/365 tal-4 ta’ Lulju 2016 dwar l-għajnuna mill-Istat SA.36387 (2013/C) (ex 2013/NN) (ex 2013/CP) implimentata minn Spanja għal Valencia Club de Fútbol Sociedad Anónima Deportiva, Hércules Club de Fútbol Sociedad Anónima Deportiva u Elche Club de Fútbol Sociedad Anónima Deportiva (ĠU 2017, L 55, p. 12) (iktar ’il quddiem, “id-deċiżjoni kkontestata”).
(
2
)	ĠU 2004, C 244, p. 2, (iktar ’il quddiem il-“linji gwida dwar is-salvataġġ u r-ristrutturazzjoni”).
(
3
)	ĠU 2008, C 155, p. 10, (iktar ’il quddiem l-“avviż dwar il-garanziji”).
(
4
)	Sentenza tas-26 ta’ Jannar 2005, Piau vs Il-Kummissjoni, T-193/02, EU:T:2005:22, punt 69.